Maak nie saak hoe lief jy jou kroos het nie – daar is altyd klein dingetjies wat sorg dat jy so dan en wan diep moet asemhaal. Lees wat Baba & Kleuter se Facebook-ma’s daaroor te sê het.
My seun se skoenveters is alewig los, dit maak nie saak of hy nou sy skoolskoene of tekkies aanhet nie. Soggens op pad skool toe moet ek hom gedurig daaraan herinner om sy veters vas te maak. As ek hom in die middag by die nasorg oplaai moet hy ook eers sy veters vasmaak voor ons kar toe stap. Dink jou in hoeveel keer per week ek die “maak jou veters vas of jy gaan val”-refrein moet herhaal. As ek R1 gehad het vir elke keer wat ek dit sê, was ek nou al skatryk.
Sy sal dieselfde vraag 60 000 keer vra as ek nie binne ’n sekonde antwoord nie. Sy sal dan nog bysê: “Mamma antwoord my, ek praat met jou.”